钦定古今图书集成/理学汇编/学行典/第147卷 > 何垣西畴常言 > 《论孟子》
## 钦定古今图书集成/理学汇编/学行典/第147卷 > 何垣西畴常言 > 《论孟子》

孔子曰：“我非生而知之者，吾有知乎哉？”无知也。孟子
曰：“我知”，言我善养吾浩然之气。“我非尧舜之道不陈，
齐人莫如我敬王也。”孔子每自抑，孟子每夸大，何也？
曰：夫子宗主斯文，故道洪德博，如沧溟泰华，无所不
容。孟子思济斯民，故行峻言厉，如拯溺救焚，不暇退
逊。圣贤分量固殊，而所遭时势又异，自不得而强同
也。

一贯之旨，曾子领其要，曰“忠恕而已矣。”及子思得其
传，其论诚也，极而可以赞天地之化育；孟子嗣之，其
论养气也，大而至于塞乎天地之闲。夫圣门讲学，雍
容唯诺而已。至子思、孟轲，乃如此张大，何欤？曰：圣道
本平夷，夫子如一人在上，不言而信；群弟子如百僚
相师，温乎其和也。子思、孟轲出自圣门，如肃将王命，
建侯树屏，以藩王室。八鸾四牡之盛，威仪皇皇，非复
内朝之简且易矣。本厚而华实蕃，不亦宜乎。